Plutoniumlähde saastutti huoneen Säteilyturvakeskuksessa, tiedotti Säteilyturvakeskus eli Stuk perjantaina.

Tapaus on sattunut jo aiemmin, eikä rikkoontunutta säteilylähdettä käsitellyt henkilö ole ensimmäisten mittausten mukaan altistunut radioaktiivisille aineille, toteaa Stuk tiedotteessaan (siirryt toiseen palveluun). Myöskään muiden tilassa työskennelleiden ei ole todettu altistuneen niille.

Stukin mukaan sen alfasäteilytyslaitteelle oli tehty käyttökunnon tarkastusta, kun plutoniumlähteen pinnan havaittiin olevan vaurioitunut. Laite oli päätetty hävittää tämän takia.

– Varmistaaksemme, että hävittäminen voitaisiin tehdä turvallisesti, teimme 17. helmikuuta mittauksia, jolloin lähde tuli irrottaa sen suojakuoresta. Totesimme, että plutoniumia oli levinnyt suojakuoren lisäksi myös lähteen irrotuksen yhteydessä huoneen pöytä- ja lattiapinnoille, sanoo laboratorionjohtaja Pia Vesterbacka Stukin tiedotteessa.

Huone on Stukin mukaan nyt puhdistettu eikä saastumista ole todettu muissakaan tiloissa.

Stukin pääjohtaja Petteri Tiippana pitää tapausta ikävänä ja toteaa, että "näin ei olisi saanut käydä".

– Käymme tapahtumaketjun läpi perusteellisesti, ja teemme tarvittavat kehitystoimet vastaavan estämiseksi, hän toteaa.

Stukin mukaan plutoniumille altistumisessa vain sisäinen altistus aiheuttaa merkittävää terveyshaittaa. Haittana on tuolloin syöpäriskin kasvaminen, Stuk selventää.